ઇમિગ્રેશન પોલિસી નક્કી કરવાનું કામ સરકારનું છે અને તેમાં ખાનગી કંપનીઓનું હિત નહિ, પણ દેશનું હિત જોવાનું હોય તે વાત સાચી છે. પરંતુ આ સીઈઓની ફરિયાદ એ છે કે નીતિને આખરી સ્વરૂપ મળી રહ્યું નથી. ટ્રમ્પ પ્રમુખ બન્યા તે પછી એક પછી એક સુધારા થતા રહ્યા છે અને દર થોડા મહિને નિયમોમાં ફેરફાર થાય છે. પ્રારંભમાં નિયમો બદલાયા તે પછી કંપનીઓએ પ્રોસેસમાં ચેન્જ કર્યો હતો. તે પ્રમાણે કાર્યવાહી ચાલતી હતી ત્યારે જ નવા નિયમોને કારણે જૂની પ્રોસેસ પણ અટકી પડી હતી. હજી પણ એવું જ થઈ રહ્યું છે એવી ફરિયાદ છે. સ્થિતિ એવી થાય છે વર્તમાન નિયમોના આધારે વર્ક વીઝાની અરજીઓ થઈ જાય અને પ્રાથમિક રીતે મંજૂર પણ થઈ જાય, પણ મહિના પછી આખરી મહોર મારવાની વાત આવે ત્યારે નિયમમાં ફેરફારથી મુશ્કેલી થઈ શકે છે. ખાસ કરીને વીઝા રિન્યૂ કરવાનો સમય થઈ ગયો હોય અને ફેરફાર થાય ત્યારે સ્ટાફની વ્યવસ્થા કેવી રીતે કરવી તે કંપનીઓ માટે મૂઝવણ બને છે.